32004R0642
L 102/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 642/2004 НА КОМИСИЯТА
от 6 април 2004 година
относно изискванията за точност, приложими за статистическите справки по силата на Регламент (ЕО) № 1172/98 на Съвета относно регистрирането за целите на статистиката при автомобилен превоз на товари
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1172/98 на Съвета от 25 май 1998 г., относно статистическите справки за пътните превози на товари (1), последно изменена с Регламент (ЕО) № 1882/2003 на Европейския парламент и на Съвета (2) и по-специално член 4 от него,
като има предвид, че:
(1)
Съгласно член 4 от Регламент (ЕО) № 1172/98, Комисията осигурява статистическите резултати, предавани от държавите-членки, да удовлетворяват минималните изисквания за точност като отчитат структурните характеристики на автомобилния превоз в държавите-членки.
(2)
По силата на член 7, параграф 2 от Регламент (ЕО) № 1172/98, държавите-членки предоставят всяка година на Евростат сведения за размерите на извадката, процента на неотговорили и във форма на стандартна грешка или доверителни интервали, надеждността на основните резултати.
(3)
Необходимо е да се уточни структурата и съдържанието на минималните норми на точност, изисквани за статистическите резултати, предавани от държавите-членки.
(4)
Мерките, предвидени в настоящия регламент, съответстват на становището на Комитета за статистическо програмиране, създаден по силата на Решение 89/382/ЕИО, Евратом на Съвета (3),
ПРИЕ НАСТОЯЩИЯ РЕГЛАМЕНТ:
Член 1
Периоди, обхванати от дадено проучване
1. Когато държавите-членки се основават на методология на принципа на извадката за изчисляване на данните, проучването покрива всички изследвани периоди.
2. Когато общото количество моторни превозни средства за превоз на товари, които могат да бъдат включени в проучването от страна на дадена държава-членка е по-малко от 25 000 броя, или когато общото количество работещи в международния транспорт превозни средства е по-малък от 3 000 броя, проучването обхваща най-малко седем седмици на тримесечие.
Член 2
Процентен дял на стандартна грешка
1. Когато държавите-членки се основават на метода на извадката за изчисляване на данните, процентният дял на стандартната грешка (95 % надеждност) на годишните оценки за превозените тонове, за реализираните тон-километри и за общия брой пропътувани километри в натоварено състояние спрямо общия обем и националния обем на товарните автомобилни превоз не надвишава ± 5 %.
2. Когато общото количество на товарните превозни средства, които зависят от приложното поле на проучването е по-малко от 25 000 в една държава-членка, или когато общото количество превозни средства, които работят в международния транспорт, е по-малко от 3 000 броя, процентният дял на стандартната грешка (95 % надеждност) на годишните оценки за превозените тонове, за реализираните тон-километри и за общия брой пропътувани километри в натоварено състояние спрямо общия обем и националния обем на товарните автомобилни превози не надвишава ± 7 %.
Член 3
Данни, които се предоставят на Евростат
1. Държавите-членки предоставят на Евростат тримесечни данни, позволяващи изчисляването на размера на извадката, както и процентите на отговора и на качеството на регистрирането. Когато пътното товарно превозно средство се използва като единица за първична извадка, данните се представят във формата на таблица Б1, представена в приложението на настоящия регламент. Когато товарното моторно превозно средство не се използва като единица за първична извадка, данните се представят във формата на таблица Б 2, представена в приложението на настоящия регламент. Таблицата се представя в същите срокове като данните, изложени в член 5, параграф 3 от Регламент (ЕО) № 1172/98.
По смисъла на настоящия член се прилагат следните определения:
а)
„процент на отговора“ се отнася за стойност, за която знаменателят отговаря на броя извадкови единици, за които са били изпратени въпросници на избраните оператори, а числителят отговаря на броя извадкови единици, за които са били изпратени въпросници минус сумата от броя единици, които отказват да участват в проучването, и броя единици, за които не е получена никаква информация;
б)
„процент на качеството на регистриране“ означава стойност, чийто знаменател отговаря на броя извадкови единици, за които са били изпратени въпросници, минус сумата от броя единици, които отказват да участват в проучването и броя единици, за които не е получена никаква информация, и чийто числител отговаря на броя извадкови единици, за които превозните средства са работили през отчетния период плюс броя единици, за които превозните средства не са работили през отчетния период, но биха могли да бъдат оценени като съставна част от общия брой работещи превозни средства.
2. Когато процентните дялове на стандартната грешка са били изчислени от данните, предоставени от държава-членка по силата на Регламент (ЕО) №1172/98 за няколко години и тези стандартни грешки са в съответствие с ограниченията, посочени в член 2 на настоящия регламент, Евростат може да освободи съответната държава-членка от задължението да предоставя таблица Б 1 или Б 2 веднъж на три месеца.
3. Когато се прилага параграф 2, засегнатата държава-членка предоставя на Евростат годишни данни, позволяващи да се изчисли процентът на отговор и качеството на регистриране. Данните се предоставят във формата на таблица Б 3 или Б 4 (както е уместно), посочен в приложението на настоящия регламент. Таблицата се предоставя в течение на петте месеца след края на последния период на тримесечно наблюдение от съответната година. Освен това, и в същите срокове, държавата-членка предоставя на Евростат числата на типова грешка в процентен дял (95 % надеждност) за оценките относно превозените тонове, реализираните тон-километри и общия брой пропътувани километри в натоварено състояние спрямо общия обем, национален и международен на товарните автомобилни превози.
Член 4
Когато общото количество на пътните превозни средства, използвано за международни товарни превози, които могат да бъдат включени в проучването от дадена държава-членка, е по-малко от 1 000 броя, засегнатата държава-членка не е задължена да приложи настоящия регламент.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Член 1 влиза в сила от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 април 2004 година.